Tergasa stokejo Rehden

eta|280ra|
La **gasdeponejo** aŭ **tergasa stokejo Rehden** () estas la plej granda gasdeponejo de Germanio por stokado de tergaso kaj unu el la plej grandaj subteraj gasdeponejoj en Okcidenta Eŭropo. La tergasa stokejo situanta en la kampara komunumo Rehden en la okcidenta parto de la federacia lando Malsupra Saksio havas kapaciton de 3,9 miliardoj da kubaj metroj (ekvivalenta al 3,9 kubaj kilometroj), proksimume unu kvinono de la tergasa stokadkapacito disponebla en Germanio. Ĝi situas 120 kilometrojn sude de la marhavena urbo Wilhelmshaven, kie aktuale konstruatas granda albordejo por likvigita natura gaso altransportata per ŝipoj, kaj situas 110 kilometrojn oriente de la limo al Nederlando. La stokejo estas tre grava por provizi Germanion kaj orientan Nederlandon per tergaso, nerekte ankaŭ Belgion kaj Francion.

## Priskribo 
La stokejo de natura gaso estas je profundo de 2000 metroj kaj en tiu profundeco kovras areon de ok kvadrataj kilometroj. Ĝi situas ĉe krucvojo de germanaj tergasoduktoj; la "nordeŭropa gasdukto" (NEL) de Lubmin borde de la balta maro ĉe Greifswald, la "mez-germana konektodukto" (MiDAL), kiu venas de Jemgum borde de la norda maro ĉe Emden, pasas Rehden kaj suden disbranĉiĝas al sudokcidenta dukto gvidanta al Akeno ĉe la limo al Belgio, al meza branĉo, kiu per la ĥemia industria centro Ludwigshafen kaj la naftorafinejo Mannheim laŭlonge de la Rejno atingas la komunumon Jockgrim proksime de la limo al Francio, kaj al sudorienta dukto, kiu atingas la komunumon Olbernhau ĉe la limo al Ĉeĥio. Krome norden-nordorienten konektatas la "Rehden-Hamburga gasdukto" (RHG) kaj la "nordokcidenta konekta dukto" (NoWAL) de nur 18 kilometroj al la industria regiono Nordrejn-Vestfalio. En Jemgum ĉe Emden situas alia gasdeponejo, kaj ĉe Lubmin borde de la balta maro ĉe Greifswald konektatas la gasodukto ***Nord Stream***, kiu laŭ la planoj de la rusia registaro alkonduku tergason de Rusio al centra Eŭropo funde de la Balta Maro. Iom post iom, la rusia, fakte ŝtata energikonzerno *Gazpromo* akiris plenen posedon de la giganta tergasa stokejo de *Rehden*.

## Signifo pro la ukraina milito 
Komence de 2022, la okcidenteŭropaj amaskomunikiloj priskribis la gasan stokejon de Rehden kiel "simbolon de la drama dependeco de la germanoj de la gaso de Putin". Kiel rezulto, la riskoj asociitaj kun manka sekureco de energiprovizoj en centra Eŭropo estis vaste diskutitaj.

La 4-an de aprilo 2022, la germana Federacia Ministerio pri Ekonomiko kaj Klimata Protekto metis la rusan subfirmaon "Gazprom Germania" sub administradon de germania ŝtata agentejo, pro neklaraj juraj rilatoj kaj malobservo de kontrakte fiksitaj energiprovizoj, do en klara Esperanto eblas diri, ke la germana ŝtato konfiskis la malplenan ujon. Ekde la 5-a de majo 2022, la rezervujo estas replenigita. Laŭ leĝo por ŝtatregata stokado de gasrezervo, kiu ekvalidis la 30-an de aprilo 2022, ĝi devas esti almenaŭ je 80 procentaĵoj plena la 1-an de oktobro 2022 kaj almenaŭ je 90 procentaĵoj plenigita la 1-an de novembro.

Ĉirkaŭ la 25-a de majo 2022, la nivelo nur leviĝis al 2 procentaĵoj. Du semajnojn pli frue, Vladimir Putin publikigis dekreton malpermesantan rusajn kompaniojn (kaj tiel ankaŭ Gazpromon) liveri gason al Rehden. La 29-an de majo 2022, tiel nomata "Leĝo pri Energia Sekureco" ekvalidis. Vespere de la 1-a de junio 2022, la germania Federacia Ministerio pri Ekonomio kaj Klimata Protekto anoncis, ke la ministro *Robert Habeck* publikigis regularon, kiu ebligas al la koncerna komerca firmao plenigi la stokajn kapablojn. La rajtoj pri stokado (aŭ ne-stokado) de gaso per la subfirmao *Gazprom Germania* antaŭe estis nuligitaj.

## Referencoj 
Kategorio:Energia industrio
Kategorio:Gasindustrio
Kategorio:Gazpromo